Новосибирск щытекIуэфакъым
«Металлург-Кузбасс» (Новокузнецк) — «Спартак-Налшык» (Налшык) — 0:0 . Новосибирск. «Заря» спорткомплекс. Гъатхэпэм и 11-м. ЦIыху 200 еплъащ.
Судьяхэр: Вилков (Новгород Ищхъэрэ), Еровенкэ (Краснодар), Богданов (Верея).
«Металлург-Кузбасс»: Дюпин, Самойлов, Недорезов, Зотов, Эдиев, Клименкэ (Ткачук, 90), Сапаев, Емельянов (Авсюк, 64), Киселев (Нарылков, 64), Козлов, Шишелов (Шпаков, 81.
«Спартак-Налшык»: Коченков, Багаев, Тимошин, Овсиенкэ, Засеев, Руа Карлос (Сирадзе, 84), Чеботару, Галин (Зинович, 46), Медведев (Болэ, 77), Аверьянов, Буйтрагэ (Коронов, 75).
Дагъуэ хуащIащ Клименкэ, Ткачук, Болэм.
«Металлург-Кузбасс»-мрэ «Спартак-Налшыкымрэ» я зэIущIэр Новосибирск щыIэ спорткомплекс зэхуэщIам щрагъэкIуэкIын хуей хъуащ, Сыбырым щыщыIэ уаем Новокузнецк и стадион зэIухам иджыпсту топ ущыджэгу зэрымыхъунум къыхэкIыу. IэрыщI губгъуэм нэхъ хэзэгъэн папщIэ налшыкдэсхэр абы гъатхэпэм и 7-м кIуащ икIи махуэ къэс зыщагъэсащ. Ди жагъуэ зэрыхъущи, фIыуэ къахуихьар мащIэщ.
Новосибирск щекIуэкIа зэIущIэм куэдкIэ ущыгугъ хъунут. Япэрауэ, налшыкдэсхэр езыгъэблэгъа я хьэрхуэрэгъухэр щыджэгур я стадионратэкъым. ЕтIуанэрауэ, мылъкур къазэремэщIэкIыр я щхьэусыгъуэу абыхэм загъэлъэщыну Iэмал яIатэкъым икIи япэ дивизионым щаIыгъ увыпIэ лъахъшэр яхуэфащэ дыдэт. АрщхьэкIэ, ди щIалэхэм «Металлург-Кузбасс»-м зы очко къыфIахьри, тIу ягъэкIуэдащ.
ЗэIущIэм и пэщIэдзэм налшыкдэсхэр нэхъ жыджэращ. Нэрылъагъут ахэр текIуэныгъэм ерыщу зэрыщIэбэнынур. Ауэ ерыщагъыр IэзагъкIэ щIэгъэбыдэжын хуейт. Ар нобэрей «Спартак-Налшыкым» хуабжьу къызэремэщIэкIыр нэрылъагъут. Джэгум и япэ Iыхьэм ди щIалэхэр 13-рэ новокузнецкдэсхэм я гъуэм еуати, 3 хуагъэзэфауэ аращ. Абы щыгъуэми топыр абы дагъэкIыну зы Iэмал закъуи яIакъым. Пэжщ, Буйт-рагэ штрафнойр щигъэзащIэм «Металлург-Кузбасс»-м дэщIхэр игъэгулэзащ. АрщхьэкIэ топыр зы мащIэкIэ гъуэм хуэзакъым. КъыхэжаныкIыфынут Чеботарурэ Руа Карлосрэ, ауэ…
Загъэпсэхуу къихьэжа иужькIэ «Спартак-Налшыкыр» ужьыхыжыпащ. Абы къыхуэсэбэпакъым Зинович, Коронов, Болэ, Сирадзе сымэ къаруущIэ яIэу къазэрыхыхьари. Джэгур иухыхукIэ гум къинэжыну налшыкдэсхэм зы Iэмали къахузэгъэпэщакъым. Арати, бжыгъэр къызэIуамыхауэ, 0:0-у, мыгъэрей зэхьэзэхуэм и япэ зэIущIэр налшыкдэсхэм кърахьэлIащ. Абы щыгъуэми, нэгъабэрейхэри хэплъхьэжмэ, ди щIалэхэм зэIущIищ хъуауэ зэкIэлъхьэужьу я хьэрхуэрэгъухэм я гъуэр хагъэщIэфкъым.
Къыхэгъэщыпхъэщ «Металлург-Кузбасс»-мрэ «Спартак-Налшыкымрэ» зэрызэдэджэгум еплъыну Новосибирск и «Заря» спорткомплексым цIыху 200 фIэкIа къызэрыримыхьэлIар. Ар егъэлеяуэ мащIэщ. Апхуэдиз дыдэ исауэ аращ Химки къалэмрэ Санкт-Петербургрэ я стадионхэми. Абы къегъэлъагъуэ ди къэралым топджэгушхуэм гулъытэ щIагъуэ зэрыщыхуамыщIыр, футболым дихьэххэр кърашэлIэн папщIэ гугъу зэрызэрамыгъэхьыр. Къуажэ командэхэр щызэIущIэкIэ абы нэхърэ нэхъыбэ къокIуалIэ. НтIэ, сыт апхуэдиз мылъку (доллар мелуан зыбгъупщI) щIытегъэкIуэдэн хуейр, афIэкIа цIыхубэм къафIэмыIуэху гупхэм?! Абы щыгъуэми ахэр нэхъыбэу зэрызэхэгъэувар хамэ щIыпIэхэм къраша защIэу. МынэхъыфIу пIэрэт езыхэм я гъэсэнхэмкIэ гъэнщIа командэхэр утыку кърагъэхьэмэ? Абы иужькIэ а щIыпIэхэм я щIалэгъуалэми гъуэгу нэхъ ягъуэтынт, топджэгум дихьэххэри стадионым уэру къекIуэлIэнт.
Дауэ щытми, япэ дивизионым хэт адрей гупхэми зэхьэзэхуэм щIадзэжащ. Ди жагъуэ зэрыхъущи, премьер-лигэм щIэбэныну Iэмал къезыт ещанэ-еплIанэ увыпIэхэм папщIэ «Спартак-Налшыкым» и хьэрхуэрэгъу нэхъыщхьэхэр, я очко бжыгъэм хагъахъуэри, тщхьэщыкIащ. Абыхэм ящыщ Нижнекамск и «Нефтехимик»-мрэ Волгоград и «Ротор»-мрэ Мэзкуу пэмыжыжьэу щыIэ Химки къалэм щызэIущIат. Абы и щхьэусыгъуэр Тэтэрстаным и щIыналъэр иджыри щIыIэм къызэримыутIыпщарщ. Джэгур волгограддэсхэм я текIуэныгъэкIэ 2:0-у иухащ. ДылъэщIэмыхьэжын хуэдэу япэ ищащ Хабаровск и «СКА-Энергия»-ри. Санкт-Петербург щыIэу ар 2:1-уэ щIыпIэ «Петротрест»-м ефIэкIащ. «Уфа»-мрэ «Сибирь»-мрэ зэрытемыгъэкIуауэ, 1:1-уэ, Башкортостаным и къалащхьэм щызэбгъэдэкIыжащ.
Адрей командэхэм я зэIущIэхэм мыпхуэдэ бжыгъэхэр кърикIуащ: «Урал» (Свердлов область) — «Волгарь» (Астрахань) — 1:0, «Енисей» (Красноярск) — «Торпедо» (Мэзкуу) — 0:0, «Балтика» (Калининград) — «Химки» (Мэзкуу область) — 1:1, «Шинник» (Ярославль) — «Салют» (Белгород) — 1:0.
КъыкIэлъыкIуэ зэIущIэр ди щIалэхэм Налшык щрагъэкIуэкIынущ. Гъатхэпэм и 18-м абыхэм кърагъэблэгъэнущ я хьэрхуэрэгъу нэхъыщхьэхэм ящыщ зы Хабаровск и «СКА-Энер-гия»-р.
Жыласэ Заурбэч.
